রথযাত্রা চলাকালীন প্রধানমন্ত্রী নরেন্দ্র মোদী চারবার রাজ্যে আসবেন বলে দাবি বিজেপি নেতৃত্বের। তবে তাঁর এই সম্ভাব্য সফর রাজ্য বিজেপির আমন্ত্রণে নাকি প্রধানমন্ত্রীর ‘ইচ্ছানুযায়ী’ তা নিয়ে ধোঁয়াশা তৈরি করেছেন দলের রাজ্য সভাপতি দিলীপ ঘোষ স্বয়ং। সোমবার বিধানসভা ভবনে দাঁড়িয়ে দিলীপবাবু বলেন, ‘‘আমরা প্রধানমন্ত্রীর দফতরকে এ বিষয়ে প্রস্তাব পাঠিয়েছি।’’ কিন্তু বিকেলে রাজ্য দফতরে তিনি জানান, প্রধানমন্ত্রীর দফতরই তাঁদের কাছে সভা আয়োজনের নির্দেশ দিয়েছে। তবে তারিখ এখনও ঠিক হয়নি। তাঁর দাবি, ‘‘ডিসেম্বর জানুয়ারিতে ৪টি সভা করার পর প্রধানমন্ত্রী ফেব্রুয়ারিতে ব্রিগেড সমাবেশেও আসবেন।’’  এ বিষয়ে রাজ্যের মন্ত্রী ফিরহাদ হাকিমের মন্তব্য, ‘‘নরেন্দ্র মোদী বা অমিত শাহ যিনিই আসুন না কেন, তাঁরা পাঁচশোটা সভা করলেও চিঁড়ে ভিজবে না। এখানে মানুষ মমতা বন্দ্যোপাধ্যায়ের সঙ্গেই আছেন এবং তাঁর সঙ্গেই থাকবেন।’’ অন্য দিকে, ৯ তারিখ সাগরের রথের উদ্বোধন নিয়েও তৈরি হয়েছে জটিলতা। সূত্রের খবর, রথের উদ্বোধন হওয়ার কথা ছিল কাকদ্বীপ থেকে। সেখানেই বিজেপি সভাপতি অমিত শাহের সভা হওয়ার কথা। কিন্তু রাজ্য বিজেপির একাংশের দাবি,শাহ গঙ্গাসাগরে গিয়ে কপিল মুনির আশ্রমে পুজো দিয়ে যাত্রা শুরু করতে চাইছেন। এ দিন সাগরে গিয়ে দিনভর বিষয়টি নিয়ে আলোচনা করেন রাজ্য ও কেন্দ্রের দায়িত্বপ্রাপ্ত নেতারা। এ দিকে, রথের অনুমতি নিয়ে এখনও রাজ্য সরকারের কাছ থেকে সবুজ সঙ্কেত পায়নি বিজেপি। এ দিন বিষয়টি নিয়ে রাজ্যপালের সঙ্গে দেখা করেন দলের জাতীয় সম্পাদক রাহুল সিংহ, দিলীপবাবুরা। রাহুলবাবু বলেন, ‘‘রথ নিয়ে রাজ্য সরকারকে আমরা একাধিক চিঠি দিয়েছি।